Airteagal 2

Síneadh a chur le teorainneacha ama dá bhforáiltear i dTreoir 2003/59/CE

1. D'ainneoin Airteagal 8(2) agus (3) de Treoir 2003/59/CE, measfar síneadh 7 mí i ngach cás a bheith curtha leis na teorainneacha ama maidir le hoiliúint thréimhsiúil ag sealbhóir deimhnithe inniúlachta gairmiúla (CPC) a chríochnú, a bheadh dulta in éag murach é sin nó a rachadh in éag murach é sin, i gcomhréir leis na forálacha sin, idir an 1 Feabhra 2020 agus an 31 Lúnasa 2020. Fanfaidh an CPC bailí dá réir sin.

2. Maidir le bailíocht marcála chód comhchuibhithe “95” an Aontais dá bhforáiltear in Iarscríbhinn I a ghabhann le Treoir 2006/126/CE, arna déanamh ag na húdaráis inniúla ar an gceadúnas nó ar an gcárta cáilíochta tiománaí dá dtagraítear in Airteagal 10(1) de Threoir 2003/59/CE ar bhonn an CPC dá dtagraítear i mír 1 den Airteagal sin, measfar síneadh 7 mí ón dáta a shonraítear ar an gceadúnas sin nó ar an gcárta cáilíochta tiománaí sin a bheith curtha leis an mbailíocht sin.

3. I dtaca le bailíocht cártaí cáilíochta tiománaí dá dtagraítear in Iarscríbhinn II a ghabhann le Treoir 2003/59/CE, a bheadh dulta in éag murach é sin nó a rachadh in éag murach é sin idir an 1 Feabhra 2020 agus an 31 Lúnasa 2020, measfar síneadh 7 mí ón dáta éaga riaracháin a shonraítear ar gach cárta den sórt sin sin a bheith curtha leis an mbailíocht sin.

4. Gan dochar do na gníomhaíochtaí trasteorann dá dtagraítear i míreanna 1, 2 agus 3 den Airteagal seo, na bearta a ghlac Ballstáit i gcomhréir leis na forálacha de Threoracha 2003/59/CE agus 2006/126/CE dá dtagraítear i míreanna 1, 2 agus 3 den Airteagal seo i rith na tréimhse idir an 1 Feabhra 2020 agus an 28 Bealtaine 2020, leanfaidh siad de bheith bailí.

5. I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 oiliúint thréimhsiúil a chríochnú nó a dheimhniú, marcáil chód comhchuibhithe “95” an Aontais a dhéanamh, nó cártaí cáilíochta tiománaithe a athnuachan, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1, 2 agus 3, de réir mar is ábhartha. Féadfar an iarraidh sin a dhéanamh i dtaca leis an tréimhse idir 1 Feabhra 2020 agus 31 Lúnasa 2020 nó na tréimhsí 7 mí a shonraítear i míreanna 1, 2 agus 3, de réir mar is ábhartha, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 1 Lúnasa 2020.

6. I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 5, gur comhlíonadh na ceanglais a leagtar síos sa mhír sin, glacfaidh sé cinneadh lena n‐údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1, 2 agus 3 faoi seach, de réir mar atá bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe an oiliúint thréimhsiúil i gceist a chríochnú nó a dheimhniú, marcáil chód comhchuibhithe “95” an Aontais a dhéanamh, nó cártaí cáilíochta tiománaithe a athnuachan agus ní faide an sineadh sin, in aon chás, ná 6 mhí.

Foilseoidh an Coimisiún an cinneadh sin in Iris Oifigiúil an Aontais Eorpaigh.